# Ronsard - Œuvres, Buon, 1587/Que pourroy-ie, moy

QVe pourroy-ie moy François, Mieux celebrer que la France, Le pays à qui ie dois Le bon-heur de ma naiſſance? Et comme oubliroy-ie außi En le celebrant la race De ſon Roy qui tient icy Apres Dieu la plus grand' place? Que me vaudroit de chanter Ces vieilles fables paſſees, Qui ne ſeruent qu'à tenter L'eſprit de vaines penſees? Qui eſt celuy qui n'a ſçeu De Pelops l'ardente flame, Le traistre Oenomas deceu, Et les nopces d'Hippodame? Ores ie veux eſprouuer Autre fable plus nouuelle Que ces vieilles, pour trouuer Vne autre gloire plus belle Qui deſia ſe donne à moy, Si iuſqu'aux pays estranges
Du fils aiſné de mon Roy Ie veux pouſſer les loüanges. Mais moy qui ſuis coustumier Brouiller mes vers à la mode De Pindar', de qui premier Commenceray-ie mon Ode? Commenceray-ie à l'enfant, Ou par les faits de ſon pere, Ou par le nom triomphant De ſa tante, ou de ſa mere? I'oy Iupiter qui defend Ne commencer par le pere, Par la tante, ou par l'enfant, Mais par le nom de ſa mere. Donq puis qu'vn Dieu me defend Ne commencer par le pere, Les vers qui ſont à l'enfant, Commenceront par la mere. Laquelle dés quatorze ans Portoit aux bois la ſagette, La robe & les arcs duiſans Aux pucelles de Taygette: Son poil au vent s'esbatoit D'vne ondoyante ſecouſſe, Et ſur le flanc luy batoit Touſiours la trompe & la trouſſe. Touſiours dés l'aube du iour Alloit aux foreſts en queste, Ou de reths tout à l'entour Cernoit le trac d'vne beste: Ou prenoit les Cerfs au cours, Ou par le pendant des roches
Sans chiens aſſailloit les Ours, Et les Sangliers aux dents croches. Vn iour qu'elle auoit chaſſé Long temps vn Sanglier ſauuage, Repoſa ſon corps laſſé Deſſus les fleurs d'vn riuage: Elle pend ſon arc Turquois, Recoiffe ſa treſſe blonde, Met pour cheuet ſon carquois, Puis s'endort au bruit de l'onde. Les ſouſpirs qui repouſſoient Du ſein la iumelle pomme, Et ſes yeux qui languiſſoient En la pareſſe du ſomme, Les amours qui eſuentoient La ſommeillante poitrine, De plus en plus augmentoient Les graces de Caterine. Iupiter la vit des Cieux (Se fait-il rien qu'il ne voye?) Puis d'vn ſoin ambicieux Souhaita ſi douce proye: Car Amour qui s'eſcouloit Doucement en ſes mouëlles, Ses oz cogneuz luy bruloit De mille flames nouuelles. Adonc luy ſentant là haut Au cœur l'amoureuſe playe, C'eſt ores (dit-il) qu'il faut Que pour me guerir i'eſſaye D'aller voir celle là bas Qui tient ma liberté priſe:
Mais Iunon ne ſçaura pas Pour ce coup mon entrepriſe. A grand' peine auoit-il dit, Qu'ardant d'approcher s'amie, De ſon throne deſcendit Pres de la Nymphe endormie: Et comme vn Dieu qui ſentoit D'amour la poignante rage, A la force s'appreſtoit De rauir ſon pucellage. Mais Arne qui l'entre-vit, Pouſſant l'eau de ſes eſpaules, Hors des flots la teſte mit Ceinte de ioncs & de ſaules: Et deſtournant ſes cheueux Qui flotoient deuant ſa bouche, Defend au Prince amoureux Qu'à la pucelle il ne touche. Si tu n'as deſir de voir (Dit le fleuue) ta puiſſance Serue deſſous le pouuoir Du fils qui prendoit naiſſance De ceſte Nymphe & de toy: Et ſi touſiours tu veux eſtre Des Dieux le pere & le Roy, Sans attendre vn plus grand maiſtre, Ceſſe ceſſe de tenter Faire ceſte Vierge mere, Qui doit vn iour enfanter Vn fils plus grand que ſon pere, Fils qui donnera ſes lois Soit en paix, ou ſoit en guerre,
Aux tourbes des autres Rois Qui ſous luy tiendront la terre. Vn Prince en Gaule eſt nourry, Né de ſemence royale, Qui doit estre ſon mary, Elle ſa femme loyale: D'elle & de luy ſortira Ce fils heritier de France, Qui Ciel & Terre emplira Des prouëſſes de ſa lance. Les Parques au front ridé, D'Erebe & de la Nuict nées, Ont main à main deuidé L'arreſt de ces destinées. A tant de fleuue plongea Au plus creux de l'eau ſa teſte, Et l'amoureux deſlogea Fraudé de ſa douce queſte. Apres le terme parfait Predit par la voix diuine, Le mariage fut fait De ceste Nymphe diuine: Douze ans peurent s'abſenter Ains qu'elle fuſt accouchee Du fils dont ie vais chanter La loüange non touchée. Eſcoute vn peu fils aiſné, Honneur de France & d'Itale, Le bienqui t'eſt deſtiné Par ordonnance fatale. Quand ja ton pere ſera Las de mener les gendarmes,
Et que vieillard ceſſera D'effroyer le monde en armes: Adonc vaillant tu tiendras Sous luy d'Europe la bride, Et ſous luy tu ſeruiras A ſes gendarmes de guide, Et enſemble fort & fin En mainte ruſe guerriere, Humble tu mettras à fin Les mandemens de ton pere. Et s'il reste quelque Roy Qu'il n'ait eu loiſir de prendre, Fait eſclaue deſſous toy François tu le feras rendre: Tu penſeras en ton cœur D'acquerir l'Europe encore, Et de te faire veinqueur Des Gades iuſqu'au Boſphore. Ces grans peuples reculez A l'eſcart de noſtre Monde, Des flots de Thetis ſalez Couronnez tout à la ronde, Et ceux qu'on voit habiter Les Orcades Eſcoſſoiſes, N'auront cœur de reſiſter Contre tes armes Françoiſes. Les grands cloiſtres Pyrenez Deſuoyez en mil entorſes, De tes ſoudars obstinez Ne pourront tromper les forces, Ny les grand's citez ton feu, Que toi pillant les campagnes
En armes, tu ne ſois veu Le Monarque des Eſpagnes. Ny les Alpes au grand front, Ny l'Apennin qui diuiſe L'Italie, ne pourront Retarder ton entrepriſe Lors que trainant auec toy Tant de legions fidelles, Tu ne te couronnes Roy Des Itales maternelles. De là tirant plus auant Vers l'Allemagne guerriere, De la part où plus le vent Soufle ſon haleine fiere, Tu donteras les Gelons, Et ceste froide partie Que poſſedent les Polons, Les Goths, & ceux de Scythie. Pouſſant outre tu prendras La Thrace, & par ta prouëſſe Tes bornes tu planteras Iuſqu'au destroit de la Grece: Puis en France retourné, Dans Paris ta grande ville Tu triomperas orné De ta conqueste ſeruile. Ton pere deſia chenu D'auoir trop mis la cuirace, D'vn grand aiſe detenu Fera raieunir ſa face, Et deſſus ſon throne aßis Sentira mille lieſſes
D'eſtre pere d'vn tel fils Heritier de ſes proüeſſes. Ainſi qu'à Rome Ceſar Triomphant d'vne victoire, Haut t'aſſoiras dans vn char Deſſus vn ſiege d'yuoire: Deux courſiers blancs haniront D'vne longue voix aigue, Qui ton beau char traineront En triomphe par la rue. Tes cheueux ſeront liez De Palme torſe en couronne, Bas ſeront deſſous tes piez Les ferremens de Bellonne : Le Ciel qui s'esbahira Du bon-heur de tant de choſes, Prodigue te remplira Le ſein de Liz & de Roſes. Là francs de peur tes ſoudars Marchans au ſon des trompettes, Te ru'ront de toutes pars Mille ioyeuſes ſornettes, Et parez de Lauriers verds Diront aux tourbes preßées Les maux qu'ils auront ſoufferts En tant de guerres paßées. Tout le peuple Iô cri'ra, Rien qu'Iô par l'aſſemblée Le peuple ne re-dira D'vne ioye redoublée : Le meneſtrier reſonnant, Des chantres la douce preſſe
Autres mots n'iront ſonnant Qu'vn Iô plein d'allegreſſe. En ordre les Rois veincus Iront en diuerſe mine, Trainez deſſus leurs eſcus Deuant ta pompe diuine: Les vns auront les yeux bas, Les autres leuant les faces, A leur mal ne ſongeant pas, Remaſcheront des menaces. Les vns au col ſecou'ront Les liens d'vne chaiſne orde, Les autres les bras auront Serrez au doz d'vne corde: Aux autres ſelon les faits De leurs fautes deſloyales, Diuers torments ſeront faits A leur miſeres Royales. Là ſeront peints les chaſteaux Les ports & les villes priſes, Les grands foreſts & les eaux, Et les montagnes conquiſes: Le vieil Apennin ſera Portrait d'vne face morne, Le Rhin veincu cachera Entre les roſeaux ſa corne. Deuant ton char bien-tournant Marchera la Renommée, Qui ton bruit ira cornant De ſa trompette animée: Et moy qui me planteray Deuant ſes pieds pour eſcorte,
Comme elle ie chanteray Ta louange en telle ſorte: Prince bien-aimé des Dieux, Antique race de Troye, Sous qui la faueur des Cieux Toute Europe a miſe en proye, Triomphe, & voy ta cité Qui deuotieuſe appreſte A ta ieune Deité Vne ſolennelle feſte. Bien que tes freres & toy La terre ayez departie, Et qu'aiſné tu ne ſois Roy Que de la moindre partie: Le Ciel pourtant a voulu Que ſur toutes tu la prinſes, Et la prenant t'a eſleu Le Seigneur des autres Princes. Ils ont choiſi pour leurs pars, L'vn les parfums d'Arabie, L'autre les ſablons eſpars De la bouillante Libye : Mais tu as Roy plus heureux Choiſi les terres fertiles, Pleines d'hommes valeureux, Pleines de ports & de villes. Celuy qui peut raconter Tes entrepriſes fameuſes, Celuy peut les flots conter Des riuieres eſcumeuſes : Car bien peu bien peu ſen faut Que ta maieſté Royale
Du Iupiter de là haut L'autre maieſté n'égale. Iamais à chanter ton los Ie n'auray la bouche cloſe, Fußé-ie là bas enclos Aux lieux où la Mort repoſe: Touſiours ie diray ton nom, Et mon ame vagabonde Rien ne chantera ſinon Tes louanges par le monde. Ainſi diray-ie, & ta main Iuſqu'au Palais honorable Conduira touſiours le frain De ton haut char venerable : Là t'aſſoyant au milieu Sur des marches eſleuées, Tu rendras graces à Dieu Pour tes guerres acheuées. Puis ayant de toutes pars Fermé de cent chaiſnes fortes De l'ouuert temple de Mars L'horrible acier de cent portes, Tu feras egal aux Dieux Ton regne, & par ta contrée Fleurir la Paix, & des Cieux Reuenir la belle Aſtrée.